Document ID: 32009R0748

KOMISJONI MÄÄRUS (EÜ) nr 748/2009,
5. august 2009,
nimekirja kohta õhusõiduki käitajatest, kes teostasid direktiivi 2003/87/EÜ I lisas loetletud lennutegevusi 1. jaanuaril 2006 või pärast seda, millega täpsustatakse iga õhusõiduki käitajat haldav liikmesriik
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 13. oktoobri 2003. aasta direktiivi 2003/87/EÜ, (1) millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ, eriti selle artikli 18a lõike 3 punkti a,
ning arvestades järgmist:
(1)
Direktiiviga 2003/87/EÜ, mida on muudetud direktiiviga 2008/101/EÜ, (2) on lennutegevus lisatud ühenduse kasvuhoonegaaside saastekvootidega kauplemise süsteemi (edaspidi „ühenduse süsteem”).
(2)
Selleks et vähendada õhusõiduki käitajate halduskoormust, nähakse direktiiviga 2003/87/EÜ ette, et iga õhusõiduki käitaja eest vastutab üks liikmesriik. Direktiivi artikli 18a lõigetega 1 ja 2 on ette nähtud õhusõiduki käitaja liikmesriigi haldusalasse määramise eeskirjad. Õhusõiduki käitajate ning neid haldavate liikmesriikide nimekiri (edaspidi „nimekiri”) peab tagama, et iga käitaja teab, millise liikmesriigi haldusalasse ta kuulub ning liikmesriikidel on selge ülevaade käitajatest, keda nad haldavad.
(3)
Komisjon võttis nimekirja moodustamisel arvesse ka kõiki kommentaare, mis esitati pärast õhusõiduki käitajate ja neid haldavate liikmesriikide esialgse nimekirja avaldamist 11. veebruaril 2009. Nimekiri põhineb andmetel, mis Eurocontrol on esitanud lennuplaane käsitlevate andmete alusel (3).
(4)
Direktiivi 2003/87/EÜ nõudeid kohaldatakse õhusõiduki käitajate suhtes vastavalt kõnealuse direktiivi artikli 3 punktis o esitatud määratlusele. Ühenduse süsteemi kaasamine on seotud üksnes lennutegevusega ning ei sõltu nimekirja kuulumisest. Õhusõiduki käitajad, kes teostavad direktiivi 2003/87/EÜ I lisas loetletud lennutegevust, on kaasatud ühenduse süsteemi, sõltumata sellest, kas nad kuuluvad lennutegevuse ajal nimekirja või mitte. Õhusõiduki käitajad, kes lõpetavad lennutegevuse teostamise, arvatakse ühenduse süsteemist välja siis, kui nad lõpetavad direktiivi 2003/87/EÜ I lisas loetletud lennutegevuse, kuid mitte siis, kui nad nimekirjast kõrvaldatakse.
(5)
Nimekiri hõlmab kõiki õhusõiduki käitajaid, kes teostasid asjaomast lennutegevust 1. jaanuaril 2006 või pärast seda ja kuni 31. detsembrini 2008. Seega võib nimekiri sisaldada õhusõiduki käitajaid, kes on lõplikult või ajutiselt lennutegevuse peatanud. Nimekirjas ei ole arvesse võetud, kas õhusõiduki käitajad kuuluvad ühenduse nimekirja lennuettevõtjatest, kelle suhtes kohaldatakse julgestuskaalutlustel ühenduse piires tegevuskeeldu vastavalt Euroopa Parlamendi ja nõukogu 14. detsembri 2005. aasta määrusele (EÜ) nr 2111/2005, mis käsitleb ühenduse nimekirja, millesse kantakse lennuettevõtjad, kelle suhtes kohaldatakse ühenduse piires tegevuskeeldu, koostamist ja lennureisijate teavitamist lendu teenindavast lennuettevõtjast ning millega tunnistatakse kehtetuks direktiivi 2004/36/EÜ. artikkel 9 (4). Seetõttu ei piira käesolev määrus komisjoni ega liikmesriikide otsuseid vastavalt määrusele (EÜ) nr 2111/2005.
(6)
Igale õhusõiduki käitajale tuleb nimekirjas anda kordumatu kood. See kood peaks võimaldama ühenduse süsteemis osalejaid tuvastada,
ON VASTU VÕTNUD KÄESOLEVA MÄÄRUSE:
Artikkel 1
Nimekiri õhusõiduki käitajatest, kes teostasid direktiivi 2003/87/EÜ I lisas loetletud lennutegevusi 1. jaanuaril 2006 või pärast seda, millega täpsustatakse iga õhusõiduki käitajat haldav liikmesriik vastavalt direktiivi 2003/87/EÜ artikli 18a lõike 3 punktile a, on esitatud käesoleva määruse lisas.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Määrus on tervikuna siduv ja vahetult kohaldatav kõikides liikmesriikides.
Brüssel, 5. august 2009

Labels: 10
8
18
20